CELEX: 32022D0426
Language: sk
Date: 2022-03-14 00:00:00
Title: Rozhodnutie Rady (EÚ) 2022/426 zo 14. marca 2022 o poverení začať rokovania o dohode o štatúte medzi Európskou úniou a Moldavskou republikou, pokiaľ ide o operačné činnosti vykonávané Európskou agentúrou pre pohraničnú a pobrežnú stráž v Moldavskej republike

15.3.2022   
               
               
                  SK
               
               
                  Úradný vestník Európskej únie
               
               
                  L 87/22
               
            
         ROZHODNUTIE RADY (EÚ) 2022/426
         zo 14. marca 2022
         o poverení začať rokovania o dohode o štatúte medzi Európskou úniou a Moldavskou republikou, pokiaľ ide o operačné činnosti vykonávané Európskou agentúrou pre pohraničnú a pobrežnú stráž v Moldavskej republike
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d), článok 79 ods. 2 písm. c) a článok 218 ods. 3 a 4,
         so zreteľom na odporúčanie Európskej komisie,
         keďže:
         
                     (1)
                  
                  
                     Je potrebné zabezpečiť komplementárnosť s príslušnými programami financovanými Európskou úniou, najmä s pomocnou hraničnou misiou Európskej únie pre Moldavsko a Ukrajinu (EUBAM) a s programom EU4Border Security.
                  
               
                     (2)
                  
                  
                     V situáciách, ktoré si vyžadujú nasadenie tímov riadenia hraníc zo stáleho zboru európskej pohraničnej a pobrežnej stráže do tretej krajiny, v ktorej budú členovia tímov uplatňovať výkonné právomoci, sa v článku 73 ods. 3 nariadenia Európskeho parlamentu a Rady (EÚ) 2019/1896 (1) o európskej pohraničnej a pobrežnej stráži požaduje, aby Únia uzavrela s dotknutou treťou krajinou dohodu o štatúte podľa článku 218 Zmluvy o fungovaní Európskej únie.
                  
               
                     (3)
                  
                  
                     Mali by sa začať rokovania s cieľom uzavrieť medzinárodnú dohodu s Moldavskou republikou o činnostiach vykonávaných Európskou agentúrou pre pohraničnú a pobrežnú stráž na území Moldavskej republiky.
                  
               
                     (4)
                  
                  
                     Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES (2). Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (5)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,
                  
               PRIJALA TOTO ROZHODNUTIE:
         
            Článok 1
            Komisia sa týmto poveruje rokovať v mene Únie o medzinárodnej dohode o činnostiach vykonávaných Európskou agentúrou pre pohraničnú a pobrežnú stráž na území Moldavskej republiky.
         
         
            Článok 2
            Rokovania sa povedú na základe smerníc Rady na rokovania uvedených v dodatku k tomuto rozhodnutiu a po porade s príslušnou pracovnou skupinou Rady.
         
         
            Článok 3
            Toto rozhodnutie je určené Komisii.
         
         
            V Bruseli 14. marca 2022
            
               
                  Za Radu
               
               
                  predsedníčka
               
               É. BORNE
            
         
         
            (1)  Nariadenie Európskeho parlamentu a Rady (EÚ) 2019/1896 z 13. novembra 2019 o európskej pohraničnej a pobrežnej stráži a zrušení nariadení (EÚ) č. 1052/2013 a (EÚ) 2016/1624 (Ú. v. EÚ L 295, 14.11.2019, s. 1).
         
            (2)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).